OpenLLM-France/wikimedia huggingface dataset:
# Gannedigueah S. Yehàn er Badèour

| ◄ Rieu er Sacremant | Gannedigueah S. Yehàn er Badèour | Gouïl S. Pierr ha S. Paul  ► |
EN Ilis ne rantt de Sant er bet en inour e rantt de S. Yehàn er Badèour. Rac er Sænt-aral e zou deit ér béd, èl er hummun ag en dud, cablus ag er péhet originel : mæs S. Yehàn e oai bet santefiét quênt ma hoai gannét, dré bresance Jesus-Chrouist ér circonstance heurus-hont ma has er Uériès Vari de visitein hé haniterhue Élizabeth. (Leinet er Figur VI ag en Testamand nehué). Destinét oai guet Doué de zésquein er Bobl Juiv de hanèuein hur Salvér, ha de breparein en dud d’er réceu a pe vezai deit ar en doar. Condui e ras én deserh ur vuhé rust ha calet beèd, quen e zas ar vordèn er Jourdæn eit perdêq er bénigèn, ha badèein er-ré e zai d’er havouét. Ean e remerquas Jesus-Chrouist é tonnèt ehue é-mésq er foul ; ean en discoas guet é vis en ul larèt : Chetui Oén Doué, chetui en hani e éfface péhedeu er béd. Hanhuét-è badèour, rac m’en dés bet en inour de vadèein é Zoué, ha ma vadèai er Juivèt eit ou disposein de receu er Messi. Gobér e rér en noz quênd er Gouïl-ze ur ouiliaden, eit represantein er rejouissance e annonças en Æl e vezai bet é-mésq en dud diarbèn Gannedigueah S. Yehàn. Rac èl ma ta d’er-ré e guêrh én tihoéldæd ag en noz, hum rejouissein a pe uélant en dé é holeueïn, rac ne dardou quet arlerh ne sàuou en heaul ; èl-ce ehue en dud péré én amzér-hont e guêrhai én tihoéldæd ag er péhet, e zeliai hum rejouissein diarbèn Gannedigueah S. Yehàn, péhani avèl ur goleu-dé e barissai ar en doar é-raug hur Salvér en heaul a justice, sclærdèr er béd. Er Grechénion dissolitt péré diarbèn en tan-joé-ze e hum abandon d’el libertinage ha de folleaheu er béd, e zeliehai ahoèl chongeal é hoai eit pligein d’ur gorollerèss é ras Herod dibènnein S. Yehàn er santellan dén e zou bet biscoah ar en doar, revè Jesus-Chrouist. En Ilis e gonsacr eid inourein é varhue, en nàuvèt-dé ar-n’uguênt a vis Æst. (Leinet er Figur XXVIII ag en Testamand nehué).
Eit profittein ag en exampleu a innoçance, a burtæt hac a bénigèn en dès lausquét guenemb S. Yehàn, peèlleit doh er béd, doh é vodeu ha bobanceu : caret er vuhé difforb, er mortification, er bénigèn, en disprisance e vou groeit a hanah, &c. Ne glasquet quet pligein d’en dud diar goust hou c’inean ; mæs pliget perpet de Jesus-Chrouist, ha groeit hou possibl eit ma vou hanàuét, carét ha chervigét guet en ol : désquet guet-t’ou bout douce hac humbl a galon, ha ne vou nitra capabl d’hou troublein.
# Gant ar voutaouerien

| ◄ Mengleuzier Sant-Kadou hag ar Gannerez-dour | Gant ar voutaouerien | Ar c’hovel ► |
* Tremeniad dibreder, atao gant eun troad skanv,
* Em eus balêt em bro e-pad ar miziou hanv,
* D’an avantur Doue, em dorn eun tammig baz.
* Eun nozvez e kouskis e goueled eur c’hoad bras,
* War eur gwele skolpad, e ti boutaouerien.
* ’Tronoz, da darz an deiz, an holl vicherourien,
* E-pad ma kempennent pe zivouedent ar fao
* A weled a dammou ha renket en o zao,
* A gleven o c’hoarzin, kanan pe c’houibanat.
* « Kenavo, mignoned ! » a rean ’n eur bellât ;
* Ha, ’lïes, en eur vont ’hed an hent e lâren :
* « An eurvad, marteze, a zo en eul lochenn... »
# Sokrat, ar fur

| ◄ Ar verc’h | Ann azen eur c’hroc’hen leon enn-dro d’ezhan  ► |
E peb bro ar gwir vignouned N’euz kalz anezho diouanet.
Gwechall Sokrat, den a furnez, Lakea sevel eunn ti nevez, Ha pep hini a dremene Er pez labour a rebeche. Ann diabarz, eme unan, A zo re striz ha re vihan. Ar zolierou a zo re vac’h, Choum beo enn-ho a vezo beac’h, Hag, eme ’nn all, ne zereont ket Oc’h ann den fura zo er bed ; Ne larann oc’h he c’hrek-avad,
Eur c’hraou moc’h d’ezhi a ve mad. E berr : ann holl a lavare Ne voa, enn ti, mean a zoare Ha ne c’heljet, nemet dre boan, Choum enn eul lochik ker moan.
— « Plijet gant Doue, eme Zokrat, » E ve leun a vignouned vad ! »
Gant gwir abek e lavare Voa re vraz he di d’ar re ze. Talvout a reont ann holl vadou, Pa na ve ’met unan pe zaou. Pep den, ma ve kredet, A zo eur gwir vignoun ; Hano stankoc’h n’euz ket, Dibaot eo ar galoun !
# Son Ann Névez-Amzer

| ◄ Barzonek pé Kanaouen ar Brétoned | Son Ann Névez-Amzer | Ar Bleun Lann ► |
Sétu ann névez-amzer,
Pé-trâ ganit-hu, mézer ?
Méserik kez, pé-trâ gan
Al labousik war al lan ?
Al labous gand lévénez
Gan ha gan hé vignonez ;
El lan, ével péb labous,
Péb mézer a gan hé zous.
Gwell-a-zé ! Kanid ataô !
Né kéd hîr ann amzer vraô.
Karid mâd ha kanid stank,
Laboused ha tûd iaouank.
# Son Fest an Armel

    Ur bajenn disheñvelout eo homañ, da lavarout eo ur roll testennoù hag a zo damheñvel o anv. Bremañ e c'hallit dibab ennañ an destenn emaoc'h o klask.
Er Barzhaz Breizh, gant Kervarker :
* Son fest ann arvel (1846)
* Son fest ann arvel (1867)
* Son fest ann arvel (1883)
# Son Eured evit ar Plac’h Enor

| ◄ Ma Zi Bihan | Son Eured evit ar Plac’h Enor | Ma c’houeﬁg gwen ► |
                   WAR DON : La chanson de la mariée.
Endro d’in ne welan nemet joa hag eürusted, Pep tra a zo en gouel, ’vit ho meuli, daou bried : Pa ’z on ho plac’h enor, me ivez, gant dudi, A fell d’in en de-man kanan ho meulodi.
Bezan ganac’h choazet d’ho ren, en de hoc’h eured, ’Zo ’vidon, gwreg yaouank, enorus ha kaer meurbed, Trugare dac’h eta, rak kement-se ive ’Zo d’in ar merk gwellan dimeus ho karante.
En-pad ho yaouankiz, nag a bennad levenez, An eil gant egile hon deus bet, ma mignonez ; An hevelep sonjou, dizeblant, a vleunie ’N hon c’halonou skoulmet gant eur wir garante.
O vale, dibreder, dre hon maeziou dudius, ’Ped gwech ho mouez tener a gomzas d’in evurus Eus ar garante vras a c’houzanvec’h bepred ’Vit an hini ’zo deut da vezan ho pried.
Hirie eo deut da wir hunvre kaer ho puhegez ; Bezet eta seder, bezet leun a levenez ; ’Vit biken unanet d’eur mignon ar gwellan, ’N eun hunvre a zudi c’houi ’vevo er bed-man.
Evidoc’h, gwaz yaouank, an de-man a zo ive Eun de kaer ha santel, leun a joa, a garante ; War ho trem e lenner al levenez gwirion, An eürusted dispar a verv en ho kalon.
Rozen ar yaouankiz hoc’h eus choazet da bried, Eur galonig dener, leun a furnez, a c’hlanded, Dibabet gant Doue ’vit bezan da viken Ar paradur dleet d’ho kalon a gristen.
Dalc’het mad, me ho ped, d’ar pez am eus ho klevet O prometi hirie ouz tôl Doue daoulinet ; D’ho pried, roit dudi epad he buhegez, Dimeus he yaouankiz, paeet d’ei ar furnez.
Hirie ’ta, daou bried, ho puhe ’zo unanet Gant eur chadenn dispar, eul liamm ’ve ket torret ; War ar skoulm-ze siel nerzuz ar garante ’Rey dac’h treuzi dispont mor euzus ar vuhe.
Endro dac’h e welan kerent, ive mignoned, Diredet holl, gant joa, da ganan hoc’h eürusted ; An dremmou ’zo laouen ha, ’barz ar c’halonou, ’Vidoc’h e verv tener ar gwellan mennoziou.
A-beurz ho plac’h enor, hirie ive, priedou, Teurvezet degemer ar gwellan gourc’hemennou ; Dister eo he c’homjou, mes laret a galon, Karget a garante hag a hetou gwirion.
Pedi a rey Doue ma vo en ho puhegez Kalz a joa, a zudi, nebeut a dristidigez, Ma rey d’ac’h buhe hirr, skoazel ’n hoc’h ezommou, Ha ma kerzo pep tra herve ho mennoziou.
Ha da gwitât ar bed pa deuy ’vidoc’h an termen, Ma nijfet eün, raktal, didrubuilh ha dianken, ’Trezek ar baradoz, ouz ho kortoz digor… Setu ar pez a c’houl ’vidoc’h ho plac’h enor.
# Son Fest miz Even

    Ur bajenn disheñvelout eo homañ, da lavarout eo ur roll testennoù hag a zo damheñvel o anv. Bremañ e c'hallit dibab ennañ an destenn emaoc'h o klask.
Er Barzhaz Breizh, gant Kervarker :
* Son fest miz Even (1846)
* Son fest miz Even (1867)
* Son fest miz Even (1883)
# Son (2)

| ◄ Merc’hed Lokenole | Son | Pardon Sant-Milion ► |
* Me ’m euz gwelet, me ma unon,
* O ra la la la la la la la la
* Me ’m euz gwelet, me ma unon,
* Ar biniou gand ar person.
* Hag ar vombard gand ar c’hure,
* O ra la la...
* Hag ar vombard gand ar c’hure :
* Ar re-ze vad a c’hoarie ;
* Hag ar sakrist gand ar blaton
* O tougen chistr d’ar sonerion.
* O tra euzuz ! ar veleion
* Na blij ket d’he ar sonerion ;
* Ha koulskoude, o ma Doue !
* Piou a zo gwasoc’h evit-he ?
# Son (1)

| ◄ Ann Den koz hag ann Evnik | Son | Madelenik ► |
* Disul vintin, ha pa savenn,
* O rein drein drein
* O ra la ritra
* O rein drein drein laridenno
* Da chibouez ar c’had e ienn,
* Tihoho
* Da chibouez ar c’had e ienn.
* Tihohoho.
* Chibouez ar c’had, ar c’hevelek,
* O rein drein drein...
* Me renkontraz ma mestrez
* Tihoho
* E-kreiz ar c’hoad o oela,
* Tihohoho.
* — Mestrez iaouank, d’i-me lared,
* Goste perag a oeled ?
* — Goela a rann ha keuz am euz :
* Ma inor a zo kollet. —
* Ha me ’krogaz ’n hi dornig gwenn,
* Hi digas da vord ar c’hoat.
* — Mestrez iaouank, d’i-me lared :
* Goste perag a ganed ?
* — Kana a rann ha joa am euz :
* Ma inor a chom gen-ein ! —
# Son Fleurenn ar Yaouankiz

| ◄ Son an Eured | Son Fleurenn ar Yaouankiz | Son ar Jistr ► |
* Me zo ganin tremenet amzer va yaouankiz,
* Ha rofê va holl danvez, oh gê tra la la, la dira, la dira,
* Ha rofê va holl danvez d’he digas war he c’hiz.
* Me c’hafê gant an héñchou diskabell, dîarc’hen,
* Hag ar bisac’h war va choug, oh gê tra la la, la dira, la dira,
* Hag ar bisac’h war va choug, ’n eur glask an aluzen ;
* Eus an eil ti d’egile war bennou va daoulin,
* Vit gwelout va yaouankiz o tistrei ’n eur c’hoarzin ;
* Evit gwelout o sevel ’us d’am fenn adarre
* Goulou-de va yaouankiz, heol zeder va beure.
* Pa darzê e sklerijenn e-kreiz an oabl glaz-lin,
* Kement tra zo er bed-mañ ’gaven koant ha lirzin.
* Dre holl e welen kened ha dre holl madelez,
* Ha pep mouez d’am diouskouarn a ganê levenez.
* Peb esper oa em c’halon, pep kredenn em spered,
* Kaout rae d’in e valeen ’n eun hunvre alaouret.
* Kaout rae d’in oa va buhe golôet a vleuniou
* Evel, da ziskar Ebrel, eur weenn avalou.
* Met an amzer didrue zo deüt gant he dorn yén :
* Va hunvreou ’deus gwéñvet ha hejet ar weenn.
* Nijet kuit an holl vleuniou gant avel an anken
* Ha, kaer am mo damanti, ne zistrofont biken.
* C’houi ’ta pere zo bremañ krog en hoc’h yaouankiz,
* Eun téñzor zo ’n ho taouarn, eun téñzor uhel briz.
* Diwallit-hañ aketus, grit outañ implij vad
* Arôg an devez c’hoero ma vo re divezat ;
* ’Rôg ma vo gant an amzer kutuilhet ar vleuñvenn,
* Ha ne chomo ’n ho taouarn nemed ar c’heuz hepken.
* Evit eus dour ar feunteun e-pad ma vo war red,
* Azéit ouz an tôliou tra ma vo koulz ar pred.
* Ha, ma tigoue d’ac’h beañ galvet gant an Aotro
* Arôg ma vo peurnijet ar bleuñ diwar ho tro ;
* Oh ! neuze ’vat, digorit gant stad ho tiou-eskell
* Da vont, vel ar gwennili, etrezek broiou gwell !
* Bezit laouen o vervel, trugarekit Doue
* Evit ho peañ kerc’het arôg goanv ar vuhe.
* Ken koant eo ar yaouankiz, tol a ra c’houéz ken mad
* Ma teu Doue e-unan a-wejou d’he c’hoantât ;
* Hag e tap eur bokedig eus liorz ar bed-mañ,
* Hag hen lak er Baradoz da viken da vleuniañ.
# Bugale dizoue

| ◄ Karante | Bugale dizoue | Gizio koz, gizio newe ► |
* Girio spontus, kristenien :
* Bugale dizoue !
* Daou c’hir a yud, daou c’hir yen
* Evel leou-doue !
* D’ar vugale distroet
* Diouz o Mestr, o C’hrouer,
* Breman e welomp roet
* An diaoul evel rener !
* Evel ma lar hon Zalver,
* Den n’hall senti ouz daou ;
* Serviji daou vestr n’haller,
* Ar gwir n’eo ket ar gaou ;
* Neb n’eman ket gant Doue
* A zo enep d’ean,
* A gemer ewit roue
* E enebour gwasan !
* Hag en hon bro ar bugel,
* Badeet koulskoude,
* Hag henvel c’hoaz ouz eun El,
* Na glewo, ’hed an de,
* Nemet kentelio difont,
* Evrus ma ne glew ket
* Gewier, sotoni sof-kont,
* ’Wit hen koll dispaket.
* Penôs eta, ma Doue,
* E c’hallo ar bugel
* Miret dinam e ine,
* Chom fur ha chom santel ?
* Ret-mad ec’h eo d’ar vleuen
* Kavout tomder an heol ;
* Ewit ma chomo kristen,
* Reit Doue d’ar bugel !
* Gwelet ho peus ’us d’an dour
* Bleun koant, bleun bihan gwen ;
* Chom a reont serz ha flour,
* ’Keit ’ve krenv ar vammen ;
* Pa deu tom an amzerio,
* Ne chomont ket flour pell.
* Evel an dour d’ar bleunio,
* ’Fel Doue d’ar bugel !
* Siouaz, ma ve mastaret
* Kalon ar bugel-ze,
* C’houi, e dud, bet glac’haret,
* Ha lavaret neuze :
* Ar mor a-bez n’ hallfe ket
* Guialc’hi mat e galon ;
* Re abred eo bet blonset,
* Re don ’man ar poezon !
* En han’ Doue, kristenien,
* Miret ho pugale,
* Mar deo ar skol digristen,
* Bet kristen ’n ho tïe ;
* En yez ho pro, yez dispar,
* Gret d’ê karout Doue ;
* Anez e vefont digar
* Ouz o c’herent ive !
# Bugaleaj Breiz

| ◄ Gwened | Bugaleaj Breiz | Sant Erwan er Baradoz ► |
* O bugaleaj Breiz, bloaveziou alaouret !
* An dudi zo enoc’h n’oufê dén lavaret :
* C’houi eo ar bégad mél a ro Doue d’an dén
* Arôg ma vê kaset dindan ar blanedenn,
* Ar c’hoarzadennig heol a deu ’rôg an arne,
* Ar bara gwenn debret arôg ar baourente.
* Forz pegen fall an dén ha forz pegen berr-wel,
* Eun tu bennag, e-deun e zonjezonou pell,
* Ma ’n eus bevet en Breiz e vloaveziou kenta,
* E tarz eur sklerijenn Sav-heol deus ar c’hoanta,
* Hag e wel o tispak ’dîabarz e spered
* Tôlennou dudius an amzer dremenet.
* An ti oa bihanik ha téval marteze ;
* Met eun dremm vinniget a yê dre an ti-ze
* ’N eun deurel war bep tra sklerder he lagad glaz,
* Dremm eur vamm garantek aet ac’hane, ziouaz !
* Hag e-maez, pegen frank, pegen don an dremmvel !
* Penn-da-benn, a bep tu, keit ha ma tec’h ar zell,
* Parkeier gwer ha ru, edou gwenn ha melen ;
* Koajou pin, lec’h ma kan noz-de, vel eun delenn,
* Mouez klemmus an avel, ma lârfec’h eun ene
* Oc’h ober pinijenn war gribenn ar mene ;
* Reier mil bloaiou zo ’n o zav e lein ar roz,
* Vel soudarded dispont o tiwall o bro goz ;
* Gwaremm ha balaneg zammet a vleuniou aour,
* Lanneier noaz o rei peuri da vioc’h ar paour ;
* Saoniou o tregerni gant blejadeg raouiet
* Ar c’holeou lorc’hus, stok ar yeot ’n o bruched ;
* Ha duhont, lec’h ma kuz an oabl en eur vougenn,
* Burzud ar môr divent o ruilhal e wagenn.
* Eur blijadur hep par vijê, dre bep amzer,
* Klevout an eostig-bailh, an tad-moualc’h, ar mesaer,
* Pep-hini gant e zon pa deuê e vare,
* Hag an holl lapoused, kerkent hag ar beure,
* O kinnig mesk-ha-mesk o bennoz d’ar C’hrouer ;
* Ha dreist ar moueziou all mouez galloudus ar c’houer,
* Gwech ha gwech o c’hourdrouz anevaled gorrek,
* Alîez o kana ’n e yez kaer brezonek.
* Pebez aoun a waskê ar potr ’n e wele-kloz
* O soñjal e klevê skrij ar c’houiteller-noz,
* Pe kloc’hig an Ankou o tiston er zioulder,
* Pe ma teuê a-dôl da grena dre an êr
* Garm ha youc’hadennou mantrus ar gaouenned,
* Eur maro tost bennag gantê digemennet !
* Ha pebez stad ennan, distrôet ar beure,
* Oc’h en em gaout yac’h-pesk ha beo mad ’n e wele !
* Nag a redadegou dindan an heol laouen,
* ’Kreiz ma tolê ’r gwenan c’houez-vad o c’hanaouenn
* Hag ar bleuniou spern-gwenn o dudi dre ar vro,
* Hag e froñvê dre holl zon ar c’houiled-dero !
* Nag a skoliou laeret o chom da glask nejou,
* Ma vijê krenn ankouaet ar gêr hag ar prejou !
* Nag a lammou paket o klask pignat er gwe,
* Pe o klask galoumpat ar c’hezeg ’n hir o moe !
* Ha d’an noz, pebez lorc’h o tont war zu ar gêr
* En eur heul an déñved, ar zaout hag ar mesaer,
* Hag en eun dougen zounn, evel banielou ru,
* Brîajou lugernus a vokedou burlu !
* O bugaleaj Breiz, bloaveziou alaouret,
* Pellder ken c’houek evel eur baradoz kollet !
# Bugalé d’un tad cablus

| ◄ Arrest amen, passant | Bugalé d’un tad cablus | De Jesus, christén fidel ► |
* Bugalé d’un tad cablus,
* N’hur boé quin de hortoz
* Nameit ur marw maleurus
* Nameit er bassefos :
* Mæs, ô caranté hemb par,
* Jesus a lein en nean
* E ven dischen ar en doar
* Eit prenein hun inean.
* Guet truhé doh hur misér
* Jesus e scùil dareu,
* Ar galon é vam tinér,
* Eit golhein hur fauteu :
* É bedenneu quen nerhus
* Hag é vuhé quer glan
* Bet ar é drôn orgueillus
* E spont deja Satan.
* Èl ma splan ur holeuen
* É creis en dihueldèd,
* Èl-cen é splan é lézen
* Én noz ag er péhèd.
* Aveit cleuèt é gonzeu,
* Douçoh aveid er mel,
* É ridér ar é baseu
* Guet un hirreah santel.
* Neoah Satan é connar
* Hag a viscoah multrér,
* E huéh er Juivèd barbar
* E gas d’hur Salvér.
* Ind e sent doh-t-hou soudén,
* Eid omb pebéh ur gloès !
* Ind e gri a bouis ou fen :
* Ar er groés ! ar er groés !
* Én ur houlen guet é Dad
* Aveid omb ol pardon,
* É varhue èl ur bugul mat
* Dré zorn er vourreàuion :
* Ind en dischen én ur bé
* Goarnet guet soudardèd :
* Mæs biquen ne vou mab-dén
* Mâgadur er prinhuéd.
* En drivéd dé, lan a hloër
* E ressuscit Jesus ;
* Douguet en dès er victoër
* Ar er marw quer spontus ;
* Chom e hra hoah ér bed-men
* Épad deu-uiguênd dé ;
* Nezen ar ur gogussen
* É sàu de lein en né.
* O Salvér carantéus !
* Bermen a lein en né
* Taulet ur sèl truhéus
* Ar hon queih vugalé ;
* Scùillet ar-n-amb, ni hou ped
* Ol er hræceu requis
* Eit ma héhemb d’hou cuélèt
* Ol én hou paraouis.
* J. G.
# Bugale kollet o mam gante

| ◄ Pok diwean eur bugel da Vari-Antoanet | Bugale kollet o mam gante | Ewit de-ha-bla eur vam ► |
* An evn hihanen e nez ’n eus ezom eus e vam,
* Ma teu da homan c’houitan, da zibri ’nevo tam !
* Ezom an eus anezi ewit diski nijal,
* Hag ekeit ma vo yaouank, dalc’hmad ’wit hen diwal.
* En kalon ar vam dreist oll, Doue an eus laket
* Ar garante teneran hallfe an den kavet ;
* Nan eus ket war an douar krenvoc’h ’wit ar chaden
* A stag ouz he bugale kalon eur vam gristen.
* Ha ma tremen gant e falc’h ar maro didrue,
* Ma teu d’ar chaden dir ze bean troc’het eun de,
* O, neuze, bezet true ouz ar vugaligo,
* Ha tostaet ’n han’ Doue, da zec’han o daero !
* Pa weler ’n hent ar vered, bugale ’dro d’ean,
* Eun tad war lerc’h eun arched, o kerzet ’n eur ouelan,
* Nan eus den na ve mantret, ha na larfe, zoken :
* « Bugale gez, pebez koll ! Tad paour, pebez anken ! »
* Ya, pebez koll, bugale, breman emzivaded ;
* Ha pebez anken, tad paour, hoc’h-unan pener bed,
* Hoc’h-unan, ’wit peurzevel ar re a zo chomet
* War-lerc’h an hini ho poa aman kement karet !
* Eur vam, d’ezi bugale, n’halfe ket he fouez aour
* Kât kouls ha hi ’n o c’hichen, pe ’ve pinvik pe baour !
* Eur vam na ve ket hadkât ! Eur wech ma ve maro
* Bet true, n’eus forz piou oc’h, ouz he bugaligo !
* En draouien man a c’hlac’har, e ve dies gervel
* Eur boan hag a ve brasoc’h eget gwelet mervel ;
* Dies ’ve gervel ive eur c’holl a ve henvel
* Ouz an hini a c’hoarve pa varw mam ar bugel !
* Ya, ma teu d’ean klewet douar yen ar vered
* O kouean war an arched, arched e vam garet,
* O neuze, en gwirione, daero a c’hall, sur-mad,
* Kouean puilh ’hed e zioujod, dimeus e zaoulagad.
* Ha ma ve chomet er ger bugalo yaouankoc’h,
* Ewit ar re-ze, dreist-oll, ar c’holl a zo gwasoc’h !
* Nan ! neus ket war an douar stad ebet hag a ve
* Ken gwaz ha stad bugale kollet o mam gante !
* Setu perak en Nenvo Doue a raio gloar
* Da nep kristen an nevo, aman war an douar,
* Karet ar vugale ze, klasket ober d’ê vad
* Netra na dalve sikour ar paour kez emzivad !
* An evn bihan en e nez ’n eus ezom eus e vam,
* Ma teu da homan c’houitan, da zibri ’nevo tam ;
* Ezom an eus anezi ewit diski nijal,
* Hag, e-keit ma vo yaouank, dalc’hmad ’wit hen diwal !
# Bugel al laourek (An Uhel)

Oberennoù damheñvel pe handelvoù all zo ivez, gwelout Bugel al laourek.
| ◄ Fantik ar Pikart (eil gwes) | Bugel al laourek | Mari ar C’habitenn ► |
’Nn hini ’n euz c’hoant kavet truez It dilun d’ar C’hastel-nevez,
 Hag ’ welo krougan ha leski Braoa groeg iaouank ’ zo en-hi ;
 Braoa groeg iaouank ’ zo en-hi, Plac’h ar merer a Lezhildri,
 ’Zo kavet ’r bugel ’n hi gwele, Ur gontel-noaz en he goste ;
 Hag a zo d’ez-hi tamalet, Koulzgoude ’lar n’eo ket kiriek.
Ar bugelik pemp bloaz ’lare Diouz ar ger pa zortie :
 — Na euz bugel war ann douar ’N euz kement ha me a c’hlac’har !
 Ma mamm ’vo krouget ha dewet, Ha ma zadik paour ’zo laouret ! —
 Ar bugelik paour a lare D’ar Senechal-braz en de-se :
 — Aotro ’r Senechal, m’ am c’haret, Ma mammik paour d’in a rofet ;
 Ma mammik paour d’in a rofet, Me varwo wit-hi, mar be red. —
 Ar Senechal braz a lare D’ar bugelik pemp bloaz neuze :
 — N’eo ket arru ann amzer-ze Ma varw ann eil ’wit egile. —
 Ar vroegik paour a lavare D’hi bugelik pemp bloaz neuze :
 — Ma bugel paour, kerz al lec’h-se, Me ’ digwezo d’ar ger bars tri de ! —
Ar bugel pemp bloaz a lare Bars ar ger na pa zigwese :
 — Na euz bugel war ann douar ’N euz kement ha me a c’hlac’har ;
 Ma mamm ’ zo krouget ha dewet, Ha ma zad paour a zo laouret ;
 Ur breurik ’m euz war ar menez, Savet d’ez-han un ti-newez ;
 Un ti-newez, liouet en gwenn, Vel ma ve savet d’al laourienn. —
Ar bugel pemp bloaz a lare, Euz ar ger na pa zortie :
 — Me ’ ia d’ ganna d’am zad hi rochet, Tri bloaz ’ zo na eo bet kannet ;
 Tri bloaz ’ zo na eo bet kannet, Dindann-han me gred eo breignet. —
 Ar bugel pemp bloaz a lare, ’Tal dor he dad pa arrue :
 — Ma zadik paour, d’in-me laret, Ha me gannfe dec’h ho rochet !
 Tri bloaz ’ zo na eo bet kannet, Dindann-oc’h me gred eo breignet.
 Hi zadik paour a c’houlenne Euz ar bugel pemp bloaz neuze :
 — Petra gant oc’h ’ zo c’hoarvezet, M’oc’h deut ker iaouank d’am gwelet ? —
 — Na euz bugel war ann douar ’N euz kement ha me a c’hlac’har ;
 Ma mamm ’zo krouget ha dewet, Ha c’hui, ma zad, a zo laouret. —
 — Na pez torfed a deuz-hi gret, Ma ’z eo bet krouget ha dewet ? —
 — Ur bugel ’zo kavet ’n hi gwele, Ur gontel noaz en he goste ;
 Hag a zo d’ez-hi tamalet, Koulsgoude na eo ket kiriek. —
 Hi zadik paour a lavare D’ar bugelik pemp bloaz neuze :
 — Ma bugel keiz, kerz al lec’h-se, Gant aoun n’ laournfez dre doul ’nn alc’houez ! —
’R bugel pemp bloaz, pa ’n euz klewet, He benn er prennestr ’n euz boutet ;
 He benn er prennestr ’n euz boutet, Ho c’halon ho daou ’ zo rannet !
 Bennoz Doue war ho ine, Et int ho daou dirag Doue !
Kanet gant ar C’hemener-bihan. Plouaret, 1863.
# Bugel al laourek (Duhamel)

Oberennoù damheñvel pe handelvoù all zo ivez, gwelout Bugel al laourek.
| ◄ Fantig Pikart | Bugel al laourek | Mari ar C’habiten ► |
* Neb an eus c’hoant da welet true.
* N’eus ’met mont dilun d’ar C’hastel Neve.
* N’eus ’met mont dilun d’ar C’hastel Neve.
TRADUCTION. — Celui qui a le désir de voir pitié [de voir une chose pitoyable] — N’a qu’à aller dimanche à Châteauneuf (bis).
Chanté par Marie-Louise Calas, Trégonneau Phono Y. le Moal.
# Bugel al laourek

    Ur bajenn disheñvelout eo homañ, da lavarout eo ur roll testennoù hag a zo damheñvel o anv. Bremañ e c'hallit dibab ennañ an destenn emaoc'h o klask.
* Bugel al laourek, gant Fañch an Uhel ;
* Bugel al laourek, gant Maurice Duhamel